CELEX: 32008R0001
Language: ro
Date: 2007-12-20 00:00:00
Title: Regulamentul (CE) nr. 1/2008 al Consiliului din 20 decembrie 2007 privind suspendarea temporară a taxelor vamale la importul anumitor cereale pentru anul de comercializare 2007/2008

4.1.2008   
            
            
               RO
            
            
               Jurnalul Oficial al Uniunii Europene
            
            
               L 1/1
            
         
      REGULAMENTUL (CE) NR. 1/2008 AL CONSILIULUI
   
   din 20 decembrie 2007
   privind suspendarea temporară a taxelor vamale la importul anumitor cereale pentru anul de comercializare 2007/2008
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 26 și articolul 133 alineatul (4),
   având în vedere propunerea Comisiei,
   întrucât:
   
               (1)
            
            
               Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1) prevede un regim de protecție împotriva eventualelor efecte negative ale importurilor, regim al cărui obiectiv principal îl reprezintă stabilizarea pieței comunitare.
            
         
               (2)
            
            
               În general, taxele vamale aplicabile produselor agricole în temeiul acordurilor Organizației Mondiale a Comerțului (OMC) sunt stabilite în Tariful Vamal Comun. Cu toate acestea, pentru anumite cereale, importurile efectuate în cadrul contingentelor tarifare care decurg din acorduri internaționale încheiate în conformitate cu tratatul sau cu alte acte ale Consiliului sunt supuse unor taxe specifice.
            
         
               (3)
            
            
               Având în vedere faptul că cererea mondială cunoaște o situație de creștere structurală legată de creșterea nivelului de trai în țările emergente, precum și de dezvoltarea producției de biocarburanți, stocurile mondiale de cereale la sfârșitul anului de comercializare 2007/2008 sunt în scădere pentru al treilea an consecutiv și ar trebui să se situeze la cel mai scăzut nivel înregistrat de la anul de comercializare 1979/1980. Într-un asemenea context, cursurile cerealiere mondiale au prezentat o creștere semnificativă de la începutul anului de comercializare 2007/2008, cu majorări de ordinul a 50 % în ceea ce privește grâul comun, de 30 % în ceea ce privește orzul și de 20 până la 30 % în ceea ce privește porumbul.
            
         
               (4)
            
            
               Datorită condițiilor climaterice defavorabile în majoritatea statelor membre, producția cerealieră din anul de comercializare 2007/2008 este estimată la 258 milioane tone, reprezentând o scădere de 8 milioane tone (3 %) în raport cu deja modesta recoltă din anul de comercializare 2006/2007. Această scădere a producției comunitare afectează în special grâul comun și porumbul, dar are repercusiuni asupra întregului sectorul al cerealelor, generând dificultăți în aprovizionarea echilibrată a pieței comunitare. Acest dezechilibru privește în special cerealele furajere, din cauza diferențelor constatate în diferite regiuni ale Comunității, în ceea ce privește calitatea și cantitatea cerealelor produse și modificările aferente de comportament ale operatorilor în utilizarea diferitelor cereale disponibile. Această scădere globală a producției nu poate, de altfel, să fie compensată prin creșterea puternic localizată a producției de orz, secară și ovăz constatată.
            
         
               (5)
            
            
               Piețele cerealiere comunitare au înregistrat o creștere spectaculoasă a prețurilor de la începutul anului de comercializare 2007/2008. Creșterea este substanțială atât nominal, cât și luând în considerare diferența foarte mare care există între prețurile pieței și prețul de intervenție. Situația este tensionată în același timp atât cu privire la cereale, cât și cu privire la păioase și porumb. De la deschiderea anului de comercializare 2007/2008, prețul grâului pentru morărit la Rouen a crescut de la 179 EUR/t la aproape 300 EUR/t la începutul lunii septembrie 2007, în timp ce orzul furajer la Rouen a crescut mai mult decât dublu în raport cu vara anului 2006, fiind cotat cu până la 270 EUR/t la sfârșitul lunii septembrie 2007. Orzul de bere a înregistrat, de asemenea, o creștere puternică, fiind cotat cu aproape 310 EUR/t la sfârșitul lunii septembrie 2007. Porumbul francez la Bayonne a urmat o evoluție identică, crescând de la 183 EUR/t la începutul noului an de comercializare la vârful de 255 EUR/t la jumătatea lunii septembrie. O astfel de situație este consecința unor disponibilități comunitare reduse de grâu comun și de porumb, a calității medii și a epuizării stocurilor comunitare de intervenție, în prezent sub 500 000 tone.
            
         
               (6)
            
            
               Pentru a răspunde acestei situații puternic tensionate de pe piețe, este oportun să se favorizeze aprovizionarea pieței comunitare în cereale și să se prevadă, în acest sens, suspendarea taxelor vamale la import pentru anumite cereale atât sub formă de contingente tarifare cu taxe reduse, cât și în cadrul importurilor de drept comun. Este necesar, cu toate acestea, să se limiteze aplicarea unei astfel de măsuri la anul de comercializare 2007/2008.
            
         
               (7)
            
            
               Această măsură trebuie, de asemenea, să poată fi retrasă imediat în caz de perturbări sau de riscuri de perturbări ale pieței Comunității. În acest scop, este necesar să se prevadă posibilitatea Comisiei de a lua măsuri adecvate pentru restabilirea taxelor vamale, de îndată ce situația pieței o justifică, și de a determina criteriile conform cărora această situație ar trebui considerată ca atare.
            
         
               (8)
            
            
               Aceste măsuri trebuie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (2),
            
         ADOPTĂ PREZENTUL REGULAMENT:
   Articolul 1
   (1)   Se suspendă până la 30 iunie 2008 aplicarea taxelor vamale la import pentru produsele încadrate la codurile NC 1001 90 99, NC 1001 10, NC 1002 00 00, NC 1003 00, NC 1005 90 00 și NC 1007 00 90, pentru toate importurile de drept comun efectuate, în conformitate cu articolul 9 din Regulamentul (CE) nr. 1784/2003, sau în cadrul contingentelor tarifare cu taxe reduse deschise în conformitate cu articolul 12 din regulamentul menționat.
   (2)   Comisia poate să restabilească taxele vamale la nivelurile și în condițiile prevăzute la articolul 10 din Regulamentul (CE) nr. 1784/2003 în cazul în care, pentru unul sau mai multe dintre produsele menționate la alineatul (1), prețul FOB constatat în porturile comunitare este inferior valorii de 180 % din prețul de intervenție sau, în ceea ce privește produsele pentru care nu există un preț de intervenție, este inferior valorii de 180 % din 101,3 EUR/t.
   (3)   Dacă este necesar, normele de aplicare a prezentului regulament se adoptă în conformitate cu procedura prevăzută la articolul 25 alineatul (2) din Regulamentul (CE) nr. 1784/2003.
   Articolul 2
   Prezentul regulament intră în vigoare în cea de-a șaptea zi de la data publicării în Jurnalul Oficial al Uniunii Europene.
   Se aplică importurilor efectuate pe baza licențelor de import emise de la data publicării sale.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 decembrie 2007.
      
         
            Pentru Consiliu
         
         
            Președintele
         
         F. NUNES CORREIA
         
      
   
   
      (1)  JO L 270, 21.10.2003, p. 78. Regulament modificat ultima dată prin Regulamentul (CE) nr. 735/2007 (JO L 169, 29.6.2007, p. 6).
   
      (2)  JO L 184, 17.7.1999, p. 23. Decizie modificată prin Decizia 2006/512/CE (JO L 200, 22.7.2006, p. 11).